b'\n_START_ARTICLE_\nKriptobioza\n_START_PARAGRAPH_\nKriptobioza (gr\xc5\xa1ko krypt\xc3\xb3s - skrit + biosis - \xc5\xbeivljenje), tudi anabioza, je stanje neaktivnosti presnove (metabolizma) v \xc5\xbeivih bitjih, do katere pride zaradi neugodnih pogojev v okolju, kot so su\xc5\xa1a, zmrzovanje in pomanjkanje kisika. Vsi presnovni procesi so torej ustavljeni, s \xc4\x8demer je onemogo\xc4\x8deno obnavljanje, razvoj in razmno\xc5\xbeevanje. Kljub temu pa tovrstno stanju organizmu omogo\xc4\x8da, da pre\xc5\xbeivi v neugodnih pogojih za nedolo\xc4\x8den \xc4\x8das, dokler pogoji v okolju ne postanejo ugodni za normalno \xc5\xbeivljenje. Organizem se nato vrne v normalno metaboli\xc4\x8dno stanje, kakr\xc5\xa1no je bilo pred stanjem kriptobioze.\n_START_SECTION_\nVrste kriptobioze in na\xc4\x8dini \xc5\xbeivljenja\n_START_PARAGRAPH_\nEden od najbolj raziskanih in znanih primerov organizmov, ki lahko preidejo v stanje kriptobioze, so po\xc4\x8dasniki ali vodni medvedki (Tardigrade). Slednji lahko preidejo v vse vrste kriptobioze, odvisno od neugodnega pogoja. Njihova presnova se zmanj\xc5\xa1a na manj kot 0,01\xc2\xa0% normalne vrednosti, koli\xc4\x8dina vode pa se lahko zmanj\xc5\xa1a na 1\xc2\xa0% normalne vrednosti. Na ta na\xc4\x8din lahko kljubujejo ekstremnim temperaturam (do -200 \xc2\xb0C in do 151 \xc2\xb0C), pomanjkanju kisika, razli\xc4\x8dnim strupom, visokim koncentracijam topljencev ter celo radioaktivnem sevanju (akutne doze 5.000 Gy \xc5\xbearkov gama in 6.200 Gy te\xc5\xbekih ionov) ter ekstremnim pritiskom (izjemno nizke pritiske v vakuumu in visoke pritiske do 1.200 atm). S tega vidika so po\xc4\x8dasniki poliekstremofili.\n_START_SECTION_\nAnhidrobioza\n_START_PARAGRAPH_\nAnhidrobioza (gr\xc5\xa1ko \xc5\xbeivljenje brez vode) se pojavi v primeru ekstremne su\xc5\xa1e. Je najbolj obi\xc4\x8dajen odziv nevreten\xc4\x8darjev na su\xc5\xa1o, kot so kota\xc4\x8dniki reda Bdelloida, po\xc4\x8dasniki, \xc5\xa1kr\xc5\xbeono\xc5\xbeci rodu Artemia in nekatere vrste glist. Anhidrobioza je znana tudi pri rastlinah vrste Craterostigma plantagineum, ve\xc4\x8dini semen in raznih mikroorganizmih, kot so kvasovke vrste Saccharomyces cerevisiae._NEWLINE_Proces anhidrobioze pri nevreten\xc4\x8darjih se za\xc4\x8dne s skr\xc4\x8denjem celotnega telesa, nekateri pa za\xc4\x8dnejo proizvajati tudi trehalozo, kar pa ni bilo opa\xc5\xbeeno kota\xc4\x8dnikih. Rastline pri tem proizvajajo drugi disaharid, tj. sukrozo. Domnevano je, da ti sladkorji \xc5\xa1\xc4\x8ditijo organizem pred po\xc5\xa1kodbami zaradi su\xc5\xa1e tudi ve\xc4\x8d desetletij._NEWLINE_Anhidrobioza bi lahko bila uporabna pri cepivih: pri tem bi se vodo v organizmih nadomestilo z raztopino sladkorjev, s pomo\xc4\x8djo \xc4\x8desar bi celice pre\xc5\xa1le v stanje neaktivnosti. Aktivirale bi se po rehidraciji v krvnem obtoku, torej po cepljenju. Teoreti\xc4\x8dno bi se lahko proces izvedel na kateremkoli cepivo (npr. za hepatitis B in meningitis), poleg tega pa bi bilo zamrzovanje cepiv za podalj\xc5\xa1anje roka uporabnosti nepotrebno. Tovrstna\xc2\xa0\xc2\xbbsuha cepiva\xc2\xab\xc2\xa0bi lahko bila dostopna tudi nerazvitih dr\xc5\xbeavah, kjer hladilne naprave, elektrika in primerni prostori za shranjevanje pogosto niso na voljo.\n_START_SECTION_\nAnoksibioza\n_START_PARAGRAPH_\nAnoksibioza (gr\xc5\xa1ko \xc5\xbeivljenje brez kisika) ni enotno priznana kot vrsta kriptobioza. Nastopi v primeru pomanjkanja kisika, pri \xc4\x8demer za\xc4\x8dne organizem sprejemati ve\xc4\x8dje koli\xc4\x8dine vode in tako postane turgescenten (nabrekel) in negibljiv.\n_START_SECTION_\nKemobioza\n_START_PARAGRAPH_\nKemobioza nastopi v primeru visokih koncentracij strupov v okolju.\n_START_SECTION_\nKriobioza\n_START_PARAGRAPH_\nKriobioza je vrsta kriptobioze, ki se pojavi ob zni\xc5\xbeanih temperaturah. Pri\xc4\x8dne se takrat, ko voda v notranjosti celice zmrzne, s \xc4\x8demer se ustavi gibanje biomolekul.\n_START_SECTION_\nOsmobioza\n_START_PARAGRAPH_\nOsmobioza je najmanj raziskana vrsta kriptobioze. Pojavi se kot odziv na zvi\xc5\xa1ane koncetracije topljencev (npr. zaradi natrijevega klorida ali NaCl) v raztopini, v kateri prebiva organizem.'